Solbakken måtte tåle piping - frykter ikke sparken
For både da lagene gikk til pause på 0-1 etter Aaron Cresswells scoring, da Ståle Solbakken (44) desperat gjorde et trippelbytte og tok ut en av spissene rett etter at DJ Campbell gjorde 0-2 var det høylytt pipekonsert på Molineux. Deler av fansen sang at Solbakken «ikke vet hva han driver med». - Det var litt det samme som mot Peterborough (der Wolves tapte 0-3 2. juledag). Vi var helt ok frem til 0-1, men etter det var det helt j... Spillerne mistet selvtilliten og vi får publikum på nakken, sier Ståle Solbakken til VG Nett lørdag kveld. - Hva sier du til at laget ditt blir pepet ut? - Det har jeg egentlig ingenting å si noe til. Det er det minste problemet vårt nå, svarer den norske treneren, som har tre tap på de fire siste kampene i Championship nå. Også etter kampen ga Wolves-supporterne uttrykk for sin misnøye. Solbakken møtte pressen etter en lang prat i garderoben. Ifølge fotballjournalist Alan Biggs insisterte Solbakken på at han ikke frykter å få sparken. - Jeg tror ikke det vil skje. Jeg tror jeg snur dette, sier Solbakken ifølge Biggs' Twitter-konto. På pressekonferansen etterpå måtte Solbakken tåle kritiske spørsmål, også om sin egen stilling. - Det er naturlig nå, sier Wolves-sjefen. Wolverhamptons mektige eier Steve Morgan er den eneste som vet svaret på det spørsmålet - om Solbakken beholder jobben. Og Morgan har ikke for vane å uttale seg i mediene. Men fra 0-3 mot Peterborough til 0-2 mot Ipswich, begge lag som holder til bak Wolves på Championship-tabellen, gjør ikke at færre Wolves-supportere diskuterer Solbakken. - Har du mistet garderoben? - Nei, overhodet ikke. Det er spillere der som har vært der i lang, lang tid og kun vært vant med én type fotball. Så det vil ta tid for noen. Men jeg har ingen følelse av det overhodet. Og det ville man nok merket fort, sier Solbakken til VG Nett. Gamletrenerne tok poengene Mick McCarthy, som fikk sparken i Wolves forrige sesong og har vært nevnt som en mulig kandidat til jobben dersom Solbakken skulle få sparken, ledet sitt lag til en komfortabel seier på sin gamle hjemmebane. Bedre ble det ikke av at Terry Connor, mannen som ble fjernet som assistent av Solbakken like etter at han overtok, nå er nettopp McCarthys høyre hånd i Ipswich. Dermed bare øker presset på Solbakken, som også fikk juling med 0-3 av tabelljumboen Peterborough i forrige serierunde. - Før disse hjemmekampene så det ganske positivt ut etter noen gode prestasjoner. Men i disse kampene har alt gått galt for oss. I fotball trenger man selvtillit, og det har sett ut som at den har forsvunnet når vi har fått et mål imot.Henning Berg fikk sparken i Blackburn etter forrige runde, og i den første kampen uten nordmannen kom seieren. Joshua King (20) spilte fra start og scoret kampens første mål etter en snau halvtime. Ruben Rochina økte til 2-0 like før pause. Det hjalp det ikke stort at Barnsleys Stephen Dawson reduserte i omgang nummer to, for på overtid punkterte også Jordan Rhodes kampen med 3-1-målet. Like tter kampslutt fikk Barnsley-trener Keith Hill fått sparken.
(Wolverhampton - Ipswich 0-2) Wolverhampton skapte knapt nok en kvalifisert målsjanse mot gamletrener Mick McCarthys Ipswich. Slikt blir det dårlig stemning av.